Finntroll

**Finntroll** er et folk metal band fra Finland, grunnlagt i 1997. 

Bandet har turnert flittig siden starten av 2000-tallet, med 20–100 konserter årlig – inkludert norske festivaler som Midgardsblot (2023), Inferno Metal Festival (2024) og Tons of Rock (2025).

Stilmessig kombinerer Finntroll ekstrem metal med finsk polka – kjent som humppa – og tidvis joik. På demoen og debutalbumet henter Finntroll tydelig inspirasjon fra black og death metal. 

Sangtekstene er på svensk – den opprinnelige vokalisten Katlas førstespråk og et av de to offisielle språkene i Finland. Tekstene forteller mørke historier om den fiktive trollkongen «Rivfader» og trollenes blodige kamp mot kristningen av deres nordlige hjem. Et gjennomgående tema er historien om to prester ved navn «Åmund» og «Kettil».

## Historie

### Oppstart, farvel til grunnleggerne (1997–2003)
Finntroll ble dannet som en duo i 1997 av gitaristen Teemu «Somnium» Raimoranta og sangeren Jan «Katla» Jämsen. Deres første demo, *Rivfader*, ble innspilt i 1998. Samme år ble besetningen til Finntroll utvidet med Samu «Beast Dominator» Ruotsalainen, Samuli «Skrymer» Ponsimaa, Henri «Trollhorn» Sorvali og Sami «Tundra» Uusitalo. 

Bandet fikk kontrakt med plateselskapet Spinefarm Recordings, noe som resulterte i platene *[[Midnattens widunder]]* (1999) og *[[Jaktens tid]]* (2001). Andrealbumet debuterte på en overraskende 20.-plass på finske hitlister og ble plukket opp av Century Media for distribusjon i USA, Canada, Brasil, Tyskland, Østerrike, Sveits og Benelux-landene.

Bandet spilte mye live frem til 2002, da vokalist Katla måtte gjennomgå en operasjon på stemmebåndene. De hyret inn en ny sanger, Tapio Wilska, og spilte inn det akustiske farvel-albumet *[[Visor om slutet]]* (2003) med to vokalister, før Katla takket for seg. Rett etter innspillingen av plata omkom «Somnium» da han falt eller hoppet fra en bro i påvirket tilstand, og begge de to grunnleggerne av Finntroll var dermed ute av besetningen.

### Katla returnerer, ny vokalist og ny trommeslager (2003–)
Etter en kort tenkepause bestemte Finntroll seg for å fortsette, og reiste med Katatonia på en europaturné i 2003. I 2004 kom bandets tredje fullengder; *[[Nattfödd]]*.

EPen *Trollhammaren* (2004) ga bandet mye oppmerksomhet og de la ut på sin første turné i Nord-Amerika sammen med thrashbandet Sodom. I 2005 bestemte «Trollhorn» seg for å slutte med liveopptredener, og Aleksi Virta ble hyret inn som vikar på konserter.

I 2006 ble Wilska sparket fra bandet, og i 2007 ble lydteknikeren Mathias «Vreth» Lillmåns hyret inn som fast vokalist. «Katla» ble hentet tilbake som tekstskribent til fjerdeplata *[[Ur jordens djup]]* (2007) og har fortsatt i denne rollen siden. I 2014 takket «Beast Dominator» for seg i en udramatisk avskjed, og inn på trommer kom Heikki «MörkÖ» Saari.

Bandet ga ut albumene *Nifvelvind* i 2010 og *Blodsvept* i 2013. Etter en lengre utgivelsespause, blant annet på grunn av 10-årsjubileumsturneen for *Nattfödd*, kom *Vredesvävd* i 2020. 

### Vreth tar pause (2026)
I januar 2026 annonserte bandet at vokalist Vreth tok pause på grunn av helsemessige forhold, og at Mathias «Kistelach» Dahlsveen (Vanvidd) skulle stå for vokalen på bandets vinterturné i Finland og Europa.

## Kuriosa
Finntroll tok bandnavnet fra en gammel finsk legende der svenske prester på reise i Finland møtte en vilt utseende mann som drepte de fleste i følget. De overlevende vendte tilbake med historien om Finn-trollet.

Alle albumcoverne er tegnet av gitarist «Skrymer», som også er tatovør ved siden av bandjobben.

## Besetning

### Nåværende medlemmer

* Samuli «Skrymer» Ponsimaa – gitar (1998–)
* Henri «Trollhorn» Sorvali – keyboard, gitar, banjo, munnharpe, arrangement, produsent (1998–)
* Sami «Tundra» Uusitalo – bass (1998–)
* Mikael «Routa» Karlbom – gitar (2003–)
* Mathias «Vreth» Lillmåns – vokal, medprodusent (2006–)
* Heikki «MörkÖ» Saari – trommer (2014–)

### Tidligere medlemmer

* Jan «Katla» Jämsen – vokal, keyboard (1997–2002)
* Teemu «Somnium» Raimoranta – gitar, bass (1997–2003) *d. 2003*
* Samu «Beast Dominator» Ruotsalainen – trommer (1998–2014)
* Tapio Wilska – vokal (2003–2006)

### Live-/studiomusikere

* Aleksi Virta – keyboard (2005–)
* Mathias «Kistelach» Dahlsveen – vokal (2026–)

## Diskografi

### Album
* *[[Midnattens widunder]]* (1999)
* *[[Jaktens tid]]* (2001) 
* *[[Nattfödd]]* (2004)
* *[[Ur jordens djup]]* (2007)
* *[[Nifelvind]]* (2010)
* *Blodsvept* (2013)
* *Natten Med De Levande Finntroll* – livealbum (2014)
* *Vredesvävd* (2020)

### EP
* *[[Visor om slutet]]* (2003)
* *Trollhammaren* (2004)

### Video
* *Trollhammaren* (2004)
* *Nedgång* (2007)
* *Solsagan* (2010)
* *Under Bergets Rot* (2010)
* *Ett Norrskensdåd* (2011)
* *Häxbrygd* (2013)

## Referanser

## Eksterne lenker
* 
* 
* Finntrolls offisielle hjemmeside
* Finntrolls MySpace-side